OBH 387/2000.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

A békéscsabai panaszos az állampolgári jogok országgyűlési biztosához intézett beadványában a város egyik lakóházának földszintjén elhelyezett transzformátor állomás működését sérelmezte. A panaszos - akinek gyermeke a szóban forgó házban a transzformátor fölött lakik - attól tart, hogy az elektromágneses sugárzás veszélyeztetheti az ott lakók egészségét.

Az OBH 5487/1998. számú, 1999. december 7-én kelt jelentésemben megállapítottam, hogy a panaszosnak az ÁNTSZ Békéscsaba Városi Intézetéhez küldött beadványát a városi tisztifőorvos áttette az ÁNTSZ Csongrád Megyei Intézetéhez, amely továbbította azt a "Fodor József" Országos Közegészségügyi Központ Országos "Frederic Joliot-Curie" Sugárbiológiai és Sugáregészségügyi Kutató Intézetéhez (OKK-OSSKI).
A Sugárbiológiai és Sugáregészségügyi Kutató Intézet igazgató főorvosa tájékoztatott, hogy a szükséges vizsgálatokat elvégzik.
Tekintettel arra, hogy a panasz későbbi sorsát alapvetően meghatározó, más szerv által lefolytatható vizsgálatra került sor, eljárásomat 1999. december 7-én az OKK-OSSKI vizsgálatának eredményéről adandó tájékoztatásig felfüggesztettem.

Az OKK-OSSKI igazgató főorvosa a 2000. január 5-én kelt levelében ismertette a transzformátor állomás környezetében végzett sugárvédelmi mérések tapasztalatait.

Az érintett alkotmányos jog

A Magyar Alkotmány 70/D. § (1) bekezdése deklarálja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

Az OKK-OSSKI 1999. december 20-án délben sugárvédelmi méréseket végzett a lakóház I. em. 1. számú lakásában. A mérések értékelésénél - magyar szabvány hiányában - az IRPA/INIRC nemzetközi ajánlás védelmi értékeit vették figyelembe.

A mérési eredmények szerint a vizsgált helyiségekben a mért mágneses tér értékek alatta maradtak a nemzetközi ajánlásban a lakosságra megengedett sugárvédelmi határértéknek. A nappaliban, a bárpultnál, illetve a hálószobában az ágynál mérhető magasabb érték, de még az is határérték alatti. A mérés nem a csúcsterhelés idején történt, de az eddigi mérési tapasztalatok szerint az esti csúcsban sem éri el a mágneses tér értéke a lakosságra megengedett határértéket.

Megállapítottam, hogy az OKK-OSSKI a sugárvédelmi méréseket elvégezte, a kapott eredmények megnyugtatóak, határérték túllépést nem észleltek, ezért a vizsgálattal érintett alkotmányos jog sérelme nem valósult meg.

Korábban egy hasonló tárgyú panasz (OBH 6541/1996.) vizsgálata során megállapítottam, hogy "súlyosan veszélyezteti az egészséges környezethez, valamint a legmagasabb szintű egészséghez való jogot és ezáltal a jogállamiság elvéből fakadó jogbiztonság követelményével összefüggésben visszásságot okoz, hogy a különböző káros sugárzások határértékei nincsenek jogszabályban rögzítve." Az 1998. május 4-én kelt jelentésemben felkértem az akkori népjóléti minisztert, hogy "a környezetvédelmi és területfejlesztési miniszterrel egyetértésben - figyelemmel a környezet védelmének általános szabályairól szóló 1995. évi LIII. törvény vonatkozó rendelkezéseire - intézkedjen a megfelelő határértékek jogszabályban történő megállapításáról."

A konkrét ügyben ismét felmerült a hazai szabvány hiánya, ezért kellett egy nemzetközi ajánlás védelmi értékeit alkalmazni. Mivel az OBH 6541/1996. számú ügyben már kezdeményezéssel éltem, jelen ügy kapcsán újabb kezdeményezést nem teszek, azonban felhívom az Egészségügyi Miniszter figyelmét a magyar sugárvédelmi szabvány hiányára.

Budapest, 2000. január 24.

Gönczöl Katalin